

### Hospodárska a sociálna rada

### Slovenskej republiky

## Ján Richter

## predseda

## Bratislava 10.02.2014

Číslo záznamu: 6661/2014

**Z Á Z N A M**

**z  plenárneho zasadnutia Hospodárskej a sociálnej rady**

**Slovenskej republiky konaného dňa 10.02.2014**

Miesto konania : Úrad vlády SR

Prítomní: podľa prezenčnej listiny

Rokovanie viedli: Ján Richter, minister práce, soc. vecí a rodiny SR a predseda HSR SR

**Program:**

1. Návrh Partnerskej dohody Slovenskej republiky na roky 2014 - 2020

Predkladá: ÚV SR

1. Návrh Stratégie Slovenskej republiky pre mládež na roky 2014 – 2020

Predkladá: MŠVVŠ SR

1. Návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 499/2008 Z. z. o podmienkach poskytovania podpory podľa programu rozvoja vidieka v znení neskorších predpisov

Predkladá: MPRV SR

1. Návrh zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a o zmene a doplnení niektorých zákonov

Predkladá: MZ SR

1. Návrh zákona o sociálnej práci a o podmienkach výkonu niektorých odborných činností v oblasti sociálnych vecí a rodiny a o zmene a doplnení niektorých zákonov

Predkladá: MPSVR SR

1. Návrh zákona, ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

Predkladá: MPSVR SR

1. Ústna informácia: Stratégia realizácie operačného programu ľudské zdroje 2014-2020

Predkladá: MPSVR SR požiadavka KOZ SR

1. Ústna informácia o Národných projektoch (Národná sústava povolaní - 3. etapa, Centrum sociálneho dialógu)

Predkladá: MPSVR SR

1. **Návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 40/1964 Zb. Občiansky zákonník v znení neskorších predpisov a o zmene a doplnení niektorých zákonov**
2. Rôzne

Rokovanie otvoril a viedol predseda rady pán Richter, ktorý privítal členov rady a informoval ich o vypustení bodu č. 5. Návrhu zákona o sociálnej práci a o podmienkach výkonu niektorých odborných činností v oblasti sociálnych vecí a rodiny a o zmene a doplnení niektorých zákonov, ktorý bude predmetom aprílového plenárneho zasadnutia.

**K bodu 1**

Návrh Partnerskej dohody Slovenskej republiky na roky 2014 - 2020

Predmetný návrh uviedol podpredseda vlády SR pre investície pán Vážny, ktorý reagoval na

pripomienky sociálnych partnerov.

Všetci sociálni partneri ocenili kvalitu predloženého dokumentu.

Stanovisko KOZ SR predniesol pán Manga, ktorý uviedol, že KOZ SR v písomnom stanovisku požadovala podporu pre tripartitný sociálny dialóg priamo v PD SR s jeho premietnutím do Operačného programu Ľudské zdroje, s dôrazom na posilnenie odborných, analytických a negociačných spôsobilosti sociálnych partnerov smerom k efektívnemu a odbornému sociálnemu dialógu, podporou analytickej činnosti sociálnych partnerov, smerom k prínosu inovatívnych riešení a pohľadov a podporou regionálnych štruktúr sociálneho dialógu.

Uvedenú pripomienku uplatnili aj ostatní sociálni partneri a bola predkladateľom akceptovaná.

KOZ SR odporučila materiál na ďalšie konanie.

Stanovisko za AZZZ SR predniesol pán Karlubík, ktorý poďakoval predkladateľovi za vyhodnotenie ich pripomienok a odporučil materiál na ďalšie konanie.

Stanovisko za RÚZ predniesol pán Jusko, ktorý uviedol, že ich 9 pripomienok je podrobne rozobratých v písomnom stanovisku a požiadal členov rady, aby toto rokovanie považovali za rozhodujúce a neotvárali sa veci, ktoré už boli na tomto rokovaní dohodnuté na popoludňajšom zasadnutí Rady pre Partnerskú dohodu. Podporil predložený materiál.

Stanovisko za ZMOS predniesol pán Dvonč, ktorý uplatnil k predloženému materiálu nasledovné stanovisko:

ZMOS vyjadrilo svoje stanovisko písomnou formou s konštatovaním, že s návrhom Partnerskej dohody bude súhlasiť až po zapracovaní zásadných pripomienok. Pán Dvonč konštatoval, že dochádza k ďalším zásahom do operačného programu IROP (Integrovaný regionálny operačný program), ktoré vedú k znižovaniu alokácie využiteľnej samosprávami miest a obcí. Zároveň vyjadril požiadavku snemu ZMOS, aby na IROP bola alokovaná čiastka vo výške minimálne 2 mld. € a v rámci všetkých OP s výnimkou Integrovanej infraštruktúry objem pre samosprávu vo výške 35-40%. S návrhom Partnerskej dohody vyjadril podmienečný nesúhlas a požiadal o predloženie analýzy možnosti samosprávy čerpať prostriedky z jednotlivých operačných programov a Program rozvoja vidieka.

Pán Muška za ZMOS navrhol v rámci diskusie k prejednávanému bodu kompromisné riešenie, ktoré by mohlo spočívať v tom, že štúdia a mapka vypracovaná externou agentúrou budú považované pre UMR za indikatívne a pri realizácii sa na princípe zdola nahor môžu územia precizovať na funkčné územia zahŕňajúce aj iné mestá. Tým by sa riešila pripomienka ZMOS č. 3.

Predkladateľ podpredseda vlády pán Vážny prisľúbil ZMOSu, že sa zamyslí nad ich pripomienkami a predloží im stanovisko. Prisľúbil nájsť také východisko, aby bol prijatý konsenzus.

Sociálni partneri po dlhšej diskusii dospeli k nasledovným záverom:

**Rada**

1. **nedospela k dohode z dôvodu nesúhlasu ZMOS,**
2. **AZZZ SR a KOZ SR súhlasili s predloženým materiálom bez pripomienok,**
3. **RÚZ súhlasila s pripomienkami uvedenými v stanovisku.**

**K bodu 9**

**Návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 40/1964 Zb. Občiansky zákonník v znení neskorších predpisov a o zmene a doplnení niektorých zákonov**

Predmetný materiál uviedol poslanec NR SR pán Anton Martvoň, ktorý informoval o stretnutí so sociálnymi partnermi, písomne predložil formuláciu čl. V § 3a a § 24.

Predkladateľ si vypočul pripomienky sociálnych partnerov. Predseda rady pán Richter bude informovať vládu o prerokovaní uvedeného poslaneckého návrhu. Sociálni partneri zobrali na vedomie informáciu o stave prípravy uvedeného návrhu zákona a privítali ponuku predkladateľa ďalej rokovať so sociálnymi partnermi pri ďalšej príprave predkladaného poslaneckého návrhu zákona.

**K bodu 2**

Návrh Stratégie Slovenskej republiky pre mládež na roky 2014 – 2020

Predmetnú Stratégiu uviedol minister ŠVVŠ SR pán Čaplovič.

Na otázku KOZ SR k Správe o stave školstva minister Čaplovič konštatoval, že rezort školstva reflektuje na priority v otázke odborného vzdelávania a v otázke celoživotného vzdelávania.

Stanovisko za KOZ SR predniesol pán Manga, ktorý uviedol, že KOZ SR odporúča materiál na ďalšie konanie.

Spoločné stanovisko za AZZZ SR, ZMOS a RÚZ predniesol pán Karlubík, ktorý uviedol, že zamestnávatelia berú predložený materiál na vedomie bez pripomienok a odporúčajú ho na ďalšie konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča materiál na ďalšie konanie.**

**K bodu 3**

Návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 499/2008 Z. z. o podmienkach poskytovania podpory podľa programu rozvoja vidieka v znení neskorších predpisov

Predmetný materiál uviedol minister PRV SR pán Jahnátek.

Stanovisko za KOZ SR predniesol pán Baláž ktorý, odporučil predložený návrh nariadenia na ďalšie legislatívne konanie bez pripomienok.

Stanovisko za AZZZ SR predniesol pán Karlubík, ktorý uviedol, že AZZZ SR berie predložený materiál na vedomie a odporúča ho na ďalšie legislatívne konanie.

Stanovisko za RÚZ predniesol pán Jusko, ktorý uviedol, že RÚZ ani jej členské organizácie k návrhu nariadenia nemali pripomienky a berú materiál na vedomie.

Stanovisko za ZMOS predniesol pán Dvonč, ktorý neuplatnil k predloženému materiálu žiadne pripomienky a odporučil materiál na ďalšie legislatívne konanie.

**Záver:**

**Rada**

1. **súhlasí s predloženým materiálom bez pripomienok,**
2. **odporúča materiál na ďalšie legislatívne konanie.**

**K bodu 4**

Návrh zákona, ktorým sa mení a dopĺňa zákon č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov a o zmene a doplnení niektorých zákonov

Predmetný návrh zákona uviedla ministerka zdravotníctva SR pani Zvolenská.

Stanovisko za KOZ SR predniesla pani Brodzianska, ktorá uviedla k návrhu zákona zásadnú pripomienku, aby zdravotné poisťovne mali povinnosť podľa §7a ods. 1 zákona uzatvárať zmluvy o úhrade poskytnutej zdravotnej starostlivosti z prostriedkov verejného zdravotného poistenia so zariadeniami sociálnych služieb, sociálnoprávnej ochrany detí a sociálnej kurately.

KOZ SR odporučila návrh zákona na ďalšie legislatívne konanie so zásadnou pripomienkou.

Stanovisko KOZ SR podporil aj SOZ zdravotníctva a sociálnych služieb.

Stanovisko za AZZZ SR predniesol pán Pásztor, ktorý podporil predložený návrh zákona a uplatnil k nemu nasledovnú pripomienku:  
V  návrhu v Čl. I. bod 9, bola navrhnutá zmena podľa ktorej sa v § 42 na konci odseku 9 pripája táto veta:

„Pri hodnotení sústavného vzdelávania je komora príslušná na vedenie registra (§ 62 ods. 2 až 12) povinná akceptovať všetky vzdelávacie aktivity uskutočnené podľa odseku 3 a získaný počet kreditov uvedený v potvrdení o účasti na sústavnom vzdelávaní podľa odseku 6.“.

Po ukončení medzirezortného pripomienkového konania v materiáloch zverejnených dňa 4.1.2014 je znenie uvedeného bodu zachované, avšak v materiáloch predložených na rokovanie poradných orgánov zverejnených dňa 30.1.2014 je tento bod vypustený.

AZZZ SR žiadala o vrátenie predmetného novelizačného bodu do návrhu zákona, v pôvodne navrhnutom znení uvedenom vyššie.

Odôvodnenie:

v praxi dochádza najmä zo strany Slovenskej lekárskej komory SR k uplatňovaniu vlastných pravidiel hodnotenia sústavného vzdelávania, ktoré odporujú právnym predpisom.

Takýmto postupom dochádza k porušovaniu práv subjektov, ktoré sú v zmysle zákona č. 578/2004 Z. z. v platnom znení, oprávnené uskutočňovať sústavné vzdelávanie zdravotníckych pracovníkov, predovšetkým zamestnávateľov. Smernica Slovenskej lekárskej komory o sústavnom vzdelávaní, platná od 1.januára 2014, jednoznačne porušuje práva zamestnávateľov v oblasti vykonávania sústavného vzdelávania. Prijatie predmetného ustanovenia jednoznačne odstráni existujúce problémy a zamedzí svojvoľnému výkladu predpisov upravujúcich sústavné vzdelávanie.

AZZZ SR ďalej uplatnila pripomienku ku klasifikácii psychológov. Predkladateľ konštatoval, že zdravotníckymi pracovníkmi sú len klinickí psychológovia pracujúci v zdravotníckych zariadeniach, ktorí sú viazaní na poskytovanie zdravotnej starostlivosti (nariadenie vlády 296/2010 Z. z. príloha 3 pís. Q ods. a bod 1). Dopravní psychológovia ani školskí psychológovia nie sú zdravotníckymi pracovníkmi. Na otázku pána prezidenta Machunku, ako majú fungovať bolo zodpovedané, že rezort zdravotníctva nemá nič proti tomu, aby fungovali na základe živnosti (nariadenie vlády 296/2010 Z. z. príloha 3 pís. Q psychológovia ods. a bod 2 a 3, ktorí nie sú zdravotnícki pracovníci, aby boli riešení cez Živnostenský zákon).

AZZZ SR odporučila materiál na ďalšie legislatívne konanie, po zohľadnení uvedených pripomienok.

Stanovisko za RÚZ predniesol pán Jusko, ktorý uviedol, že RÚZ ani jej členské organizácie k návrhu zákona nemali pripomienky a berú materiál na vedomie.

Stanovisko za ZMOS predniesol pán Dvonč, ktorý uviedol, že ZMOS navrhuje, aby HSR SR neodporučila návrh zákona na ďalšie legislatívne konanie, kým nebude obsahovať obligatórnu úhradu nákladov ošetrovateľskej starostlivosti v zariadeniach sociálnych služieb.

O pripomienke, ktorá bola vznesená zo strany ZMOS a KOZ SR predkladateľka ministerka zdravotníctva pani Zvolenská vysvetlila, že problém v neakceptovaní uvedenej pripomienky nie sú finančné prostriedky, ale je to odborný problém, akým spôsobom implementovať 9 úkonov do zdravotnej starostlivosti, aby boli uhrádzané zo zdravotného poistenia. Ide o to, aby každému pacientovi bola poskytnutá odborná zdravotná starostlivosť. Vysvetlila, že zmluvné ADOSky majú úkony preplácané, ale nezazmluvnené ADOSky ich preplácané nemajú.

Minister práce pán Richter požiadal ministerku zdravotníctva či by nebola možná jedna povinná zdravotná prehliadka v priebehu roka u detí od 3 – 6 rokov. Ďalej upozornil na ľudský problém prečo nemôže zdravotná sestra poskytnúť pomoc v zariadení sociálnych služieb z dôvodu, že nie je poskytovateľom zdravotnej starostlivosti. ADOSky sú formálnym riešením, lebo ich je 143 a sociálnych zariadení máme 860 a v niektorých okresoch nemáme žiadne ADOSky. Pán minister Richter sa prihovoril za hľadanie riešenia pre ľudí zo zariadení sociálnych služieb.

Predkladateľka, ministerka zdravotníctva pani Zvolenská vysvetlila, že rezort zdravotníctva má zodpovednosť za pacienta. Pacientov delíme na ľudí, ktorí dostávajú odbornú zdravotnú starostlivosť a ľudí, ktorí dostávajú nejakú zdravotnú starostlivosť. Ľudský rozmer chápe aj ako nárok pre všetkých dostávať odbornú zdravotnú starostlivosť. Ani po dlhšej diskusii nebol názor predkladateľky zmenený a boli prijaté nasledovné závery:

**Rada**

1. **súhlasí s predloženým materiálom s podmienkou zapracovania fakultatívnej povinnosti na obligatórnu pre 9 zdravotníckych výkonov,**
2. **RÚZ súhlasí bez pripomienok,**
3. **AZZZ SR súhlasila s 2 pripomienkami.**

**K bodu 5**

Návrh zákona o sociálnej práci a o podmienkach výkonu niektorých odborných činností v oblasti sociálnych vecí a rodiny a o zmene a doplnení niektorých zákonov

Stiahnutý z rokovania

**K bodu 6**

Návrh zákona, ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony

Predmetný materiál uviedol minister PSVR SR pán Richter.

Stanovisko za KOZ SR predniesol pán Machyna, ktorý uviedol, že predložený Návrh zákona obsahuje aj prvky a nároky, ktoré v pôvodnom znení zákona č. 43/2004 Z. z. neboli a ktoré v značnom rozsahu menia starobné dôchodkové sporenie. Sú to napr. zavedenie novej dávky do starobného dôchodkového sporenia, a to dočasného dôchodku. Programový výber bol pôvodne ustanovený ako súčasť doživotného starobného alebo predčasného starobného dôchodku. V novo navrhnutej úprave môže byť vyplácaný aj samostatne a za iných podmienok. Zásadným spôsobom sa zmenila úprava pozostalostných dôchodkov, nakoľko poistenec si môže v zmluve o dôchodku dohodnúť či sa bude z jeho poistenia vyplácať pozostalostný dôchodok a či doba výplaty bude jeden alebo dva roky.

Z uvedených dôvodov by predkladateľ mal zvážiť opätovné „otvorenie“ starobného dôchodkového sporenia a umožniť jeho účastníkom rozhodnúť sa o zotrvaní alebo vystúpení z tzv. II. piliera ak účastníkovi zmenené podmienky v subsystéme dôchodkového zabezpečenia takýto krok odôvodnia.

KOZ SR nemala k predloženému návrhu zákona pripomienky a odporučila ho na ďalšie legislatívne konanie.

Stanovisko za AZZZ SR predniesol pán Machunka, ktorý uplatnil k predloženému návrhu nasledovnú pripomienku :

K článku II.

Novelizačným čl. II, ktorým sa mení a dopĺňa zákon č. 311/2001 Z. z. Zákonník práce v znení neskorších predpisov, sa navrhuje v záujme potreby riešenia problémov, ktoré sa vyskytli v aplikačnej praxi v súvislosti s dohodami o prácach vykonávaných mimo pracovného pomeru, upraviť maximálne trvanie týchto dohôd, ako aj splatnosť odmeny, výplatu odmeny, zrážky z odmeny a poradie zrážok z odmeny, plynúcej z týchto dohôd.

Dôvodom je že aktuálna právna úprava umožňuje vyhýbanie sa plateniu poistného na dôchodkové poistenie. Návrhom sa má zamedziť zneužívaniu tohto inštitútu v sociálnom poistení. V prípade neobmedzeného trvania (na dobu neurčitú) dohôd s nepravidelným odmeňovaním sa zamestnávateľ vyhýbal odvádzaniu poistného na dôchodkové poistenie.

AZZZ SR navrhla, aby sa tento cieľ dosiahol iným spôsobom, nie cestou zákazu uzatvárania dohôd na dobu neurčitú v Zákonníku práce.

Tento návrh zvýši administratívnu náročnosť zamestnávania, bude nutné pravidelné obnovovanie dohôd, najmä pri prácach, ktorých časová náročnosť sa nedá presne určiť alebo presahuje niekoľko rokov.

AZZZ SR odporučila upraviť zákon o sociálnom poistení, a to doplnením povinnosti zamestnávateľa pri všetkých typoch dohôd najmenej raz ročne zúčtovať a odviesť príslušné odvody poistného.

AZZZ SR odporučila materiál na ďalšie legislatívne konanie po zapracovaní uvedenej pripomienky.

Na pripomienku AZZZ SR reagoval predkladateľ a pán minister Richter ponúkol možnosť opätovne sa stretnúť k novelizačnému čl. II., týkajúceho sa Zákona č. 311/2001 Z. z. Zákonník práce.

Stanovisko za RÚZ predniesol pán Jusko, ktorý upozornil na riziká prijímaného návrhu zákona, ktoré sú podrobne rozobrané v písomnom stanovisku a  podporil pripomienku AZZZ SR.

Stanovisko za ZMOS predniesol pán Dvonč, ktorý odporučil návrh zákona na ďalšie legislatívne konanie.

**Záver:**

**Rada**

1. **súhlasí s predloženým materiálom s pripomienkou AZZZ SR a RÚZ,**
2. **ZMOS a KOZ SR súhlasili bez pripomienok,**
3. **odporúča materiál na ďalšie legislatívne konanie.**

**K bodu 8**

Ústna informácia o Národných projektoch (Národná sústava povolaní - 3. etapa, Centrum sociálneho dialógu)

Informáciu predniesol minister PSVR SR pán Richter, ktorý uviedol, že sociálny dialóg bol začlenený do Operačného programu Ľudské zdroje a vyňatý z OP Efektívna verejná správa, ktorý je v gescii MV SR.

**Záver:**

**Rada**

**berie prednesenú informáciu na vedomie.**

**K bodu 7**

Ústna informácia: Stratégia realizácie operačného programu Ľudské zdroje 2014-2020

Informáciu predniesol minister PSVR SR pán Richter.

**Záver:**

**Rada**

**berie prednesenú informáciu na vedomie.**

**K bodu 10**

Rôzne

Požiadavka AZZZ SR k Vodnému zákonu bola individuálne doriešená a preto nebolo potrebné ju otvárať v rámci rokovania.

Predseda rady poďakoval prítomným za účasť a informoval ich, že sa stretneme 14.4.2014.

Zapísala: Andrea Strečková

za vládu

**Ján R I C H T E R**

predseda rady ...............................

za odbory

**Slavomír M A N G A** ................................

podpredseda rady

za zamestnávateľov

**Roman K A R L U B Í K** ................................

podpredseda rady